Regeringen ignorerer flertal: Vil ikke straffe myndigheder for datasjusk

Selvom et Folketings-flertal ønsker, at offentlige myndigheder skal kunne straffes med bøder ved brud på den kommende persondataforordning, så går regeringen en anden vej.

Et nyt lovforslag fra regeringen ignorerer et ønske fra et bredt flertal i Folketinget om, at offentlige myndigheder skal kunne straffes med bøde, hvis de overtræder de databeskyttelsesregler, der træder i kraft i Danmark til maj næste år.

Det fortæller Politiken.

Ifølge mediet, så har et bredt flertal i folketinget i to et halvt år ønsket, at offentlige myndigheder skal kunne straffes med bøde, såfremt de ikke overholder EU's persondataforordning.

Som det vil være nogen bekendt, så kan private virksomheder risikere klækkelige bøder, såfremt de ikke overholder den kommende lovgivning.

Men regeringen har åbenbart ignoreret det brede folketingsflertal i et lovudkast, som Justitsministeriet sendte i høring fredag aften, lyder det højst usædvanligt i paragraf 42, stk. 5:

»Stillingtagen til sanktionsspørgsmålet i forhold til offentlige myndigheder udestår«.

Regeringens manglende stillingtagen er usædvanlig og problematisk, siger juridiske eksperter, herunder professor i persondataret Peter Blume:

»Høringen er til for at få saglige argumenter for eller indvendinger imod regeringens forslag, men man taler jo i blinde, når regeringen stadig ikke har fundet sine ben. Min opfattelse er, at det er helt oplagt, at myndigheder også skal kunne sanktioneres på samme niveau som private. Ellers kommer der en meget stor forskel mellem de to sektorer, og man kan spørge sig selv, hvor alvorligt det offentlige ellers vil tage databeskyttelse«, siger Peter Blume fra Københavns Universitet til Politiken.